Գեղանկարիչ Հաղթանակ Շահումյանն առանձնապես մեծ հույսեր չունի, նրա կարծիքով՝ քաղաքականությունը մեր երկրում ինքնուս մակարդակի է՝ հասուն վիճակ դեռ չկա։ «Երբ ընտրություն եղավ, Փաշինյանը գիտեր, չէ՞, որ նոր օրենքով, նոր Սահմանադրությամբ՝ ով մեծամասնություն կազմեց, նա էլ կառաջադրի վարչապետ։ Այդ ընտրությունների ժամանակ էր այդ ակտիվությունը պետք, որպեսզի ամեն ինչ արդար լիներ, նաեւ ընտրակաշառք չլիներ։ Հիմա այս ամենն արդեն կարծես ուշացած վրդովմունքի ալիք լինի։ Իրենք պետք է այն ժամանակ դա գիտակցեին ու փորձեին ընտրություններն այնպես անել, որ կասկածներ չլինեին ընտրությունների նկատմամբ»,- ասում է նա ու, այնուհանդերձ, նկատում, որ իրեն ուրախացնում է ուսանողների ակտիվությունը, ովքեր դուրս են գալիս՝ միանում պայքարին․ «Կարեւորը՝ անտարբեր չեն մեր երկրում կատարվող իրադարձությունների նկատմամբ։ Ես էլ եմ եղել երիտասարդ, 65-ի դեպքերին ես էլ եմ մասնակցել, նույնիսկ պատժվել եմ դրա համար, բայց երիտասարդությունը կարող է իր ազնիվ մղումները, ոգեւորությունը սխալ ձեւով արտահայտել, նրանց ուղղորդողներն արդեն պետք է ճիշտ ճանապարհով տանեն։ Դրա համար մեր քաղաքական իրականությունը շատ ինքնուս վիճակում է, մենք պրոֆեսիոնալ քաղաքական գործիչներ չունենք, ցավոք։ Ես շատ եմ իմ ընկերների, ծանոթների հետ խոսել, քանի որ չենք կարող անտարբեր լինել այն ամենի նկատմամբ, որ մեր շուրջը կատարվում է, բայց մի տեսակ այդ ամենը վստահություն չի ներշնչում։ Եթե կար մի ժամանակ, որ ընդդիմության խոսքն ինչ-որ կերպ հավատ էր ներշնչում, մեր իրականությունը բերեց նրան, որ այսօր ընդդիմությունն ինքն իր դեմ է պայքարում։ Իրենք քայքայվել են, իրար թշնամի են դառել, նույն կուսակցությունից մեկը մյուսի արածն է ոտքի տակ տալիս։ Ժողովուրդն ինչքա՞ն կարող է վստահի, հավատա, մարդն այսօր ո՛չ եղած վիճակից է գոհ, ո՛չ էլ որեւէ սպասելիքներ ունի»։